paragraph_text: U vremenima dok nisu ostvarili svoju nezavisnost povijest otočja puna je ratova i masakara. Ratnik Kiribata bio je naoružan nekom dugom vrstom mača od kokosovog drveta u koje su uglavljeni zubi morskih pasa. Odjeća ratnika sastojala se od hlača i košulje (te tuta) pletenih od vlakana kokosovog oraha i prsluka ili kaputića (te otana) od istog materijala bez rukava i sa straga visokim uzglavljem kako bi se zaštitili vrat i glava. Tu su još pojas (te katibana) ili sušena ražina koža široka 18-25 centimetara koji se nose omotani oko trupa, namijenjena zaštiti od udarca kopljem; kapa za glavu (te baratekora) i kaciga (te barantauti) od kože napuhane bodljikave ribe napuhače.